Казан шәһәре, Совет районы 161 нче рус-татар мәктәбенең татар теле һәм әдәбияты укытучысы Зарипова Лилия Фирдәүс кызы.

**“Күңелдәге акчарлак. Р.Бах.”**

**Эссе.**

**Камиллекнең чиге юк.**

Мин - укытучы... Уйларыма чумам... Ни өчен соң әле мин нәкъ менә укытучы һөнәрен сайладым? Укырга кергәндә, мин бу сорауга, бәлки, “Туган телемне, әдәбиятны яратам”, “Балаларны яратам” дип җавап биргәнмендер. Ул вакытта мин үз өстемә нинди зур җаваплылык алганымны аңладым микән соң? Мөгаен, юктыр. Үзем башкарган эшнең никадәр җаваплылык таләп итүен еллар үткән саен төшенә барам һәм хәйран калам...   
 Мин көн саен сыйныфка керәм. Минем алда – күзләр, күзләр... Алар төрлечә карый: кызыксынып, куркып, битараф... Һәркайсында – үзенчәлекле дөнья чагылышы. Алмагачтагы алмалар да бертөрле өлгерми: кайсы кып-кызыл, өзелеп төшәм дип тора, ә кайсы әле өлгермәгән, ә өченчесен корт кимергән, ул шиңгән. Һәрберсенә вакыт, ... кирәк. Кортлысын дәвалап, пешмәгәнен өлгертеп була.   
 Һәрбер кеше тормыш юлын булдыра алганча үтә, үзеннән соң ниндидер эз калдыра. Кызганычка каршы, кайберәүләр аны мәгънәсез, буш уздыралар, җәмгыять уйлап тапкан стереотиплар белән яшиләр. “Мин ни өчен яшим? Үземнән соң нәрсә калдырам?” дигән сораулар бик азларны гына борчый шул.

“Камиллекнең чиге юк” дигән гыйбарә минем тормыш девизына әйләнде. Чыннан да, аның дөрес булуына көн саен ныграк ышанам. Кеше гомере буе өйрәнә, камилләшә. Укытучы өйрәтүче генә түгел, өйрәнүче ролен дә башкара. Ул үзе дирижер да, үзе башкаручы да. Р.Бахның “Күңелдәге акчарлак” исемле искиткеч тирән мәгънәле, фәлсәфи әсәре бу девизның ачык мисалы. Көчле ихтыярлы акчарлак Джонатан куйган максатына барыбер ирешә. Бөтен җәмгыять аңа каршы чыкса да, барыр юлын туктатмый, кире борылырга, бирешергә дигән уй аның башына килеп тә карамый. Минем бурычым – укучыларымның Джонатан кебек көчле рухлы, эзләнүчән, үз фикерләрен яклый белүче, егылсалар торыр өчен үзләрендә көч табучы, камиллеккә омтылучы шәхеслэр итеп тәрбияләү.

Педагогик эшчәнлегемнең башында күп нәрсәләргә бәлки төшенеп тә җимәгәнмендер, ялгышсыз да булмагандыр, ләкин кеше заты абына да сөртенә. Егылгач, тагын торып китә, тагын егыла. Иң мөһиме – егылгач, күңелеңне генә төшермәскә. Тормыш ярында үзең генә калырга курыкмау, читкә тайпылмау - уңышка ирешүнең бер сере. Төшенкелеккә бирелү – иң зур хата. Яңалыкка омтылган кешенең фикердәшләре барыбер табылачак.

Һәрбер кеше – уникаль, ниндидер өлкәдә талантлы шәхес. Укучыларымда әлеге сыйфатларны күрергә һәм үстерергә тырышам. Иртәме яки соңмы сабырлык һәм тырышлык үз җимешләрен бирер. “Син үз өстеңдә эшлә, һәр акчарлакның күңелендә яхшылык күреп, аларга да аны күрсәтә бел!” ди, Ричард Бах. Бу бит укытучы һөнәренә карап әйтелгән сүзләр! Камиллеккә омтылган чын профессионал укытучы гына үз шәкертләренә үрнәк була аладыр.

Үзенә-үзе ышанган, җәмгыять фикереннән азат кеше генә югары биеклекләрне ала. “Һөнәремне дөрес сайладыммы икән?” дигән шик туганы юк. Димәк, мин дөрес юлда. Һәр көн шундый җаваплы, игелекле, саваплы һөнәр иясе булуым белән горурланып, иртән мәктәбемә ашыгам. Нәтиҗәсенә куанып, канәгатьләнү хисе кичерә – кичерә, эш көнемне тәмамлыйм һәм иртәгәсе көнне уздырасы дәресләрем турында уйга чумам.Шул вакытта татар мәгърифәтчесе Риза Фәхреддиннең түбәндәге сүзләре искә төшә:

Гыйлем юлы – бер кадерле юлдыр,

Ләкин бик мәшәкатъле һәм авырдыр.

Шулай булса да, очы бәхеткә,

Ахыры камиллеккә барып туктыйдыр.